**Pablo Insua Blanco**, nado en Arzúa o 9 de setembro de 1993, é un futbolista galego. Xoga de central e o seu equipo actual é a SD Huesca.

Traxectoria
-----------

### Inicios (1993-2006)

Seu pai, Fernando Insua, foi futbolista e xogou co Bergantiños en Terceira División. Pablo comezou a xogar ao fútbol sala en Arzúa e logo fichouno o Rosalía CF de Santiago de Compostela, a onde o levaba súa nai a adestrar e xogar. Xogou catro anos no Rosalía, logo chamado CD Santiago Sar tras a fusión co Colexiata do Sar e logo Santiago de Compostela CF. En 2006 foi elixido mellor xogador sub-13 da Compostela Cup, fichando a continuación polo Deportivo da Coruña.

### Deportivo da Coruña (2006-2017)

#### Categorías inferiores e Fabril (2006-2013)

Comezou a súa etapa no Deportivo no equipo infantil, pasando logo ao cadete e ao xuvenil e debutando con 16 anos no Fabril en Segunda División B fronte ao Lugo. Tito Ramallo converteuno nun fixo da aliñación esa tempada (2010/11), na que disputou 28 partidos, todos eles como titular, aínda que o equipo acabou descendendo a Terceira División. O seu bo xogo fixo que esa mesma tempada o seu contrato fose renovado por catro anos máis.

Xogou dúas tempadas máis no filial branquiazul e na segunda delas debutou ademais co primeiro equipo en partido oficial, nun partido de liga contra o Athletic de Bilbao no vello San Mamés (1–1). Á semana seguinte, coas baixas de Marchena e Zé Castro, José Luis Oltra colocouno como titular no choque de Copa contra o RCD Mallorca, no que o *Dépor* empatou (0–0) e quedou eliminado. Disputou dous partidos máis co primeiro equipo esa tempada, fronte a Atlético de Madrid e FC Barcelona, ambos como titular.

#### Primeiro equipo (2013-2015)

Na tempada 2013/14, xa como futbolista do primeiro equipo en Segunda División, converteuse nun titular indiscutible para o técnico Fernando Vázquez, e disputou 40 partidos durante a tempada, todos como titular. Marcou ademais tres goles e os dous primeiros, fronte a Las Palmas e Recreativo de Huelva, significaron cadansúas vitorias por 0-1. O equipo logrou o ascenso directo tras acabar segundo por detrás do Eibar. Ademais foi elixido mellor defensa da tempada de Segunda División na Gala dos Premios LFP, superando na votación a Yuri Berchiche (SD Eibar) e a Jean-Sylvain Babin (AD Alcorcón) e renovou co club coruñés até 2018. 

Con todo, na tempada 2014/15 o seu rendemento baixou e non contou coa confianza dos técnicos Victor Fernández e Víctor Sánchez. Aínda así chegou a exercer como capitán nun partido de liga contra o Valencia. Na tempada seguinte chegaron ao club Arribas, Fernando Navarro e Sidnei, mentres que Insua saíu cedido ao Leganés, de Segunda División.

#### Cesións ao CD Leganés (2015-2017)

No club madrileño recuperou a titularidade, disputando dende o inicio 38 partidos, e foi un dos piares do equipo no ascenso á Primeira División. No verán de 2016 o presidente do Deportivo Tino Fernández renovoulle o contrato ata 2020 e cedeuno de novo ao Leganés. Na súa segunda tempada en Leganés disputou 30 partidos e anotou un gol fronte ao Alavés en Mendizorrotza. O equipo conseguiu o seu obxectivo de salvar a categoría. 

Á súa volta á Coruña o club comunicoulle que o adestrador Pepe Mel non contaba con el e foi traspasado ao Schalke 04, da Bundesliga, nunha operación próxima aos 3.500.000 euros.

### Schalke 04 (2017-2020)

O seu paso polo fútbol alemán viuse condicionado pouco despois da súa chegada, ao ser diagnosticado cunha pleurite e posteriormente unha pericardite que impediron o seu debut ata marzo de 2018, cando tras dez meses de baixa xogou o seu primeiro e único partido na Bundesliga, fronte ao Wolfsburg.

#### Cesións á SD Huesca (2018-2020)

No verán de 2018, xa recuperado da súa doenza cardíaca, foi cedido á SD Huesca, que se dispoñía a disputar a súa primeira tempada na Primeira División. Con todo, en febreiro sufriu unha rotura do ligamento cruzado anterior do seu xeonllo esquerdo, dicindo adeus á campaña. O equipo acabou descendendo a Segunda e o Schalke 04 volveuno ceder ao club oscense. Tras recuperarse da grave lesión recuperou a titularidade nos últimos partidos da tempada, e contribuíu a un novo ascenso do equipo a Primeira.

### SD Huesca (2020-presente)

En agosto de 2020 a SD Huesca exerceu a opción de compra obrigatoria que tiña sobre o xogador en caso de ascenso a Primeira e Insua foi traspasado definitivamente ao club aragonés, no que levaba xogando dous anos como cedido.

### Selección nacional

Xogou na selección española sub-19, coa que se proclamou campión de Europa baixo a dirección de Julen Lopetegui. Posteriormente xogou tamén na selección sub-20 e en 2013 foi convocado por Lopetegui para xogar dous partidos coa selección española sub-21, aínda que finalmente foi desconvocado por mor dunha escordadura de nocello.

Notas
-----

1. 1 2 3  Fernández, Xurxo (22 de outubro de 2014). "Pablo Insua: «...Y voy a ser el capitán» del Deportivo". *La Voz de Galicia* (en castelán). Consultado o 12 de marzo de 2021.
2. ↑  "El Villestro ganó en la categoría sub 9 de la Compostela Cup". *La Voz de Galicia* (en castelán). 9 de xullo de 2006. p. 50.
3. ↑  "Pablo Insua: El deportivismo tiene que dejar de ser tibio con la cantera". *El Correo Gallego* (en castelán). 3 de xullo de 2017. Consultado o 12 de marzo de 2021.
4. ↑  Ventureira, R.; Barreiros, P. (3 de decembro de 2010). "El juvenil que apunta al Deportivo". *La Voz de Galicia* (en castelán).
5. ↑  Torrente, Pepe (27 de novembro de 2012). "Insua apunta a titular el jueves en Copa". *Marca* (en castelán). Consultado o 12 de marzo de 2021.
6. ↑  Núñez, Alfonso (17 de agosto de 2013). "Un córner que vale tres puntos" (en castelán). Consultado o 12 de marzo de 2021.
7. ↑  Piñeiro, Miguel (11 de novembro de 2013). "El Deportivo gana y convence en campo del Recreativo de Huelva". *La Voz de Galicia* (en castelán). Consultado o 12 de marzo de 2021.
8. ↑  "El Deportivo de La Coruña acompañará al Eibar a Primera" (en castelán). 31 de maio de 2014. Consultado o 12 de marzo de 2021.
9. ↑  "Insua renova a súa vinculación co Deportivo ata 2018". 25 de marzo de 2014. Consultado o 12 de marzo de 2021.
10. ↑  "Pablo Insua, 'Mejor Defensa de la Liga Adelante 2013-14'" (en castelán). 27 de outubro de 2014. Consultado o 12 de marzo de 2021.
11. ↑  "Pablo Insua se marcha cedido al Leganés". *La Voz de Galicia* (en castelán). 15 de agosto de 2015. Consultado o 12 de marzo de 2021.
12. ↑  "Pablo Insua, renovado y cedido" (en castelán). 15 de xullo de 2016. Consultado o 12 de marzo de 2021.
13. ↑  "Un cabezazo de Insua salva un punto para el Leganés en Vitoria". *La Voz de Galicia* (en castelán). 21 de xaneiro de 2017. Consultado o 12 de marzo de 2021.
14. ↑  Miranda, Carlos (30 de xuño de 2017). "El Dépor vende a Insua al Schalke 04". *La Opinión A Coruña* (en castelán). Consultado o 12 de marzo de 2021.
15. ↑  "Pablo Insua, traspasado ao Schalke 04". 29 de xuño de 2017. Consultado o 12 de marzo de 2021.
16. ↑  "Pablo Insua, de baja en el Schalke 04, pierde 8 kilos por una pericarditis" (en castelán). 31 de outubro de 2017. Consultado o 12 de marzo de 2021.
17. ↑  "Insua debuta en la Bundesliga y deja atrás un calvario de diez meses". *La Opinión A Coruña* (en castelán). 18 de marzo de 2018. Consultado o 12 de marzo de 2021.
18. ↑  Barluenga, Miguel (20 de xullo de 2018). "Pablo Insua, otro central para la SD Huesca" (en castelán). Consultado o 12 de marzo de 2021.
19. ↑  "Insúa dice adiós a la temporada". *Mundo Deportivo* (en castelán). 11 de febreiro de 2019. Consultado o 12 de marzo de 2021.
20. ↑  "Insua regresa al Huesca" (en castelán). 21 de agosto de 2019. Consultado o 12 de marzo de 2021.
21. 1 2  Puyuelo, Jorge (1 de agosto de 2020). "Huesca y Schalke hacen oficial el traspaso de Pablo Insua" (en castelán). Consultado o 12 de marzo de 2021.
22. ↑  "Pablo Insua, campeón de Europa sub-19" (en castelán). 16 de xullo de 2012. Consultado o 12 de marzo de 2021.
23. ↑  "La sub-21 convoca a Insua, que no estará ante el Barça B" (en castelán). 6 de outubro de 2013. Consultado o 12 de marzo de 2021.
24. ↑  "La Sub-21 desconvoca a Insua". *La Opinión A Coruña* (en castelán). 1 de setembro de 2014. Consultado o 12 de marzo de 2021.

Véxase tamén
------------

### Ligazóns externas

* Datos do xogador en Soccerway *(en castelán)*.
* Datos do xogador en BDFutbol *(en castelán)*.

|  |  |
| --- | --- |
| Control de autoridades | 
* Wd: Q3359978
* As: 22815
* BDFutbol: 101119
* FootballDatabase: 116843
* Fussballdaten: insuapablo
* SoccerBase: 68442
* Soccerway: 149655
* Transfermarkt: 171362
* Worldfootball: pablo-insua

 |